**ELŐTERJESZTÉS**

**Szombathely Megyei Jogú Város Közgyűlése**

**Gazdasági és Jogi Bizottsága 2022. december 5-i ülésére**

**Javaslat az önkormányzati tulajdonú pavilonok Szombathelyi Adventi vásáron történő további hasznosítására**

Szombathely Megyei Jogú Város Önkormányzata - mint az Adventi Vásár szervezője - a vásárban hagyományosan résztvevő kereskedőkkel és vendéglátósokkal együtt hosszútávú együttműködés keretében szervezi meg a rendezvényt. Az Adventi Vásár szervezésével, megtartásával kapcsolatos javaslatot Szombathely Megyei Jogú Város Önkormányzata Gazdasági és Városstratégiai Bizottsága 39/2019. (II.25.) GVB számú határozatával jóváhagyta. A határozatban foglaltak szerint a pavilonok üzemeltetését pályázati úton elnyerő vállalkozók 2019., 2020. és 2021. évi Adventi vásárokon való részvételük biztosítására 3 éves bérleti szerződést kötöttek önkormányzatunkkal. Mint ismeretes, az egészségügyi világjárvány miatt a 2020. évi Adventi rendezvényeket nem tudtuk megszervezni, ezért a vállalkozók egyöntetű kérése alapján a Tisztelt Bizottság 129/2021. (IX. 27.) GJB számú határozatával hozzájárult a szerződéses időtartam egy évvel történő meghosszabbításához.

Elmondható, hogy a résztvevő vállalkozókkal való közös munka eredményeként a vásár színvonala folyamatosan fejlődik, a szombathelyi és más településekről is ide látogató vendégek örömére. A hosszútávú szerződéssel résztvevő vállalkozók kinyilvánították azon szándékukat, hogy továbbra is részt kívánnak venni az Adventi vásárokon.

A vagyonrendelet 8. §(1) bekezdés a) pontja alapján a forgalomképes ingatlan és ingó vagyon tekintetében a tulajdonosi jogokat 15 millió forint egyedi forgalmi értéket el nem érő forgalomképes ingatlan és ingó vagyon esetében a polgármester gyakorolja (a pavilonok könyv szerinti bruttó értéke összesen 14.449.995,- Ft), azonban tekintettel arra, hogy 2019-ben a 3 éves konstrukció elfogadásáról a Gazdasági és Városstratégiai Bizottság döntött, kérem, hogy a Tisztelt Bizottság alakítsa ki az álláspontját.

A vagyonrendelet 14. § (4) bekezdés f) pontja értelmében az (1) bekezdés szerinti értékhatár (25 millió forint) alatti vagyontárgy esetében nem kell versenyeztetési eljárást lefolytatni a bérleti idő, használati idő meghosszabbításakor. A fentiekre tekintettel javaslom a bérleti szerződések további 3 évvel történő meghosszabbítását változatlan feltételekkel.

Az adventi vásárokon további 17 darab saját tulajdonú pavilon kerül felállításra. E pavilonok tulajdonosai évek óta szerves részei ennek a vásárnak, rendszeresen támogatják annak megszervezését. Javaslom a Tisztelt Bizottságnak, hogy ezen kereskedők és vendéglátósok az eddigiekhez hasonlóan továbbra is részt vehessenek a vásáron. A közterület használatának szabályairól szóló 2/2011. (I.31.) önkormányzati rendelet 14. § (2a) bekezdése alapján „A hagyományos húsvéti és karácsonyi vásár, valamint a városban legalább 5 éves múlttal rendelkező rendezvény vonatkozásában a közterület-használati szerződés az adott vásár vagy rendezvény időtartamára legfeljebb 3 évre köthető meg.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2022. november „ ”**

**/: Horváth Soma :/**

**HATÁROZATI JAVASLAT**

**………/2022. (XII.5.) GJB számú határozat**

A Gazdasági és Jogi Bizottság a „Javaslat az önkormányzati tulajdonú pavilonok Szombathelyi Adventi vásáron történő további hasznosítására” című előterjesztést megtárgyalta, és a SZMSZ 51.§ (3) bekezdés 7. pontja alapján az alábbi határozatot hozta:

1. A Bizottság egyetért azzal, hogy a Szombathelyi Adventi vásáron részt vevő és az önkormányzattal 3 éves időtartamra szóló szerződést kötött vállalkozókkal a bérleti szerződés meghosszabbításra kerüljön a következő 3 adventi időszakra (2023-2025) vonatkozóan változatlan feltételekkel.
2. A Bizottság egyetért a 17 darab saját tulajdonú pavilon előterjesztés szerinti részvételével az adventi vásáron.

**Felelős:** Bokányi Adrienn, a Gazdasági és Jogi Bizottság elnöke

 Dr. Nemény András polgármester

Horváth Soma alpolgármester

 Dr. Károlyi Ákos jegyző

 /a végrehajtás előkészítéséért:

 Lajos Tibor, Gondnoksági Iroda vezetője

 Dr. Holler Péter, a Hatósági Osztály vezetője/

**Határidő:** 2023. március 31. (1. pont)

2023. október 15. (2. pont)